**Avgifter på førstegangs bruk av naturressurser**

|  |
| --- |
| **Verbalforslag:** |
| Det startes arbeid med å utvikle avgifter på bruk av førstegangs bruk av naturressurser. Dette bør inkludere både ikke-fornybare og fornybare ressurser; for å sikre reelt redusert press på naturressurser. |

Korrigering av markedssvikter er og bør være blant hovedmålene til skatte- og avgiftssystemet. [NOU 2021: 4](https://www.regjeringen.no/no/dokumenter/nou-2021-4/id2841052/) konkluderte med at dersom priser på markedet i større grad hadde reflektert miljøkostnaden, ville det ført til at sirkularitet i økonomien hadde økt.

Dagens skatte- og avgiftssystem er i stor grad tilrettelagt dagens situasjon og en lineær økonomi. [Skatteutvalget](https://www.regjeringen.no/no/dokumenter/nou-2022-20/id2951826/) (NOU 2022: 20) konkluderte nylig med at kunnskapsbehovet for videre innretning av skatte- og avgiftssystemet er stort, og anbefaler derfor en bred utredning av tiltak for å fremme sirkulære aktiviteter, da det er flere hensyn som må vurderes. Dette gjelder særlig avgifter på primære råvarer eller naturressurser, herunder importerte ressurser og effekter i andre land.

[Regjeringen](https://www.regjeringen.no/no/tema/naringsliv/gront-industriloft/100-tiltak/id2920293/) har meldt at de nå vil gjennomgå Skatteutvalgets vurderinger om hvordan riktigere miljøprising og andre økonomiske virkemidler kan bidra til bedre ressursutnyttelse, sirkulære produksjons- og forbruksmønstre, og videre verdiskapning basert på sirkulære løsninger.

WWF ber om at dette arbeidet igangsettes snarest. Vi ønsker et særskilt fokus på bruk av førstegangs naturressurser; med mål om å sikre reelt redusert fotavtrykk og press på naturen.